b'\n_START_ARTICLE_\nElijev ogenj\n_START_PARAGRAPH_\nElijev ogenj je elektri\xc4\x8dni vremenski pojav, pri katerem svetle\xc4\x8da plazma nastane zaradi koronske razelektritve, tj. zaradi ionizacije zraka v okolici ostrih konic, kar je opazno kot mo\xc4\x8dno svetlo modro ali vijoli\xc4\x8dno \xc5\xbearenje._NEWLINE_Pojav je bil pogosto opa\xc5\xbeen na ladjah med nevihtami v obliki svetle\xc4\x8dih krogel, v skladu z verskim prepri\xc4\x8danjem mornarjev pa so ga Angle\xc5\xbei poimenovali po svetemu Erazmu (tudi svetemu Elmu), zavetniku mornarjev, v sloven\xc5\xa1\xc4\x8dini pa se uporablja izraz Elijev ogenj._NEWLINE_Ta pojav ni kroglasta strela, temve\xc4\x8d sta to popolnoma razli\xc4\x8dna vremenska pojava.\n_START_SECTION_\nSplo\xc5\xa1en opis\n_START_PARAGRAPH_\nElijev ogenj je svetlo modro ali vijoli\xc4\x8dno \xc5\xbearenje, ki se v nekaterih primerih pojavi v obliki ognja na visokih, ostrih konicah struktur ali drugih objektov, kot so strelovodi, jambori, dimniki in letalska krila, v \xc4\x8dasu nevihte, kot je napetost med oblakom in kopnim velika. Lahko se pojavi tudi na listih, travi in celo na konicah rogov goveda. Svetlobni pojav v\xc4\x8dasih spremlja tudi sikanje ali brnenje.\n_START_SECTION_\nFizikalno ozadje\n_START_PARAGRAPH_\nKljub poimenovanju\xc2\xa0\xc2\xbbogenj\xc2\xab\xc2\xa0je pojav v osnovi plazma, eno od agregatni stanj snovi. Elektri\xc4\x8dno polje okoli konic povzro\xc4\x8di ionizacijo molekul v zraku, kar povzro\xc4\x8di nastanek svetlobe, ki je dobro vidna pono\xc4\x8di oz. v temnih okoli\xc5\xa1\xc4\x8dinah. Za nastanek je potrebna napetost 100-3.000 kV/m in je odvisna od same geometrije objekta, pri katerem nastane. V primeru ostrej\xc5\xa1ih objektov je potrebna ni\xc5\xbeja napetost, saj je povr\xc5\xa1inska gostota naboja velika zaradi privla\xc4\x8denja, naelektrenja in odbijanja molekul zraka. Z drugimi besedami, elektri\xc4\x8dno polje je bolj\xc2\xa0\xc2\xbbkoncentrirano\xc2\xab, zato je razelektritev toliko bolj intenzivna._NEWLINE_Molekule du\xc5\xa1ika in kisika v ozra\xc4\x8dju povzro\xc4\x8dijo \xc5\xbee omenjeno modro oz. vijoli\xc4\x8dno svetlobo, kar je podobno mehanizmu, ki povzro\xc4\x8di svetenje neonskih svetilk.'